बीकानेर/जोधपुर। एसीबी ने परिवहन मंत्री वीरेंद्र बेनीवाल के गृह जिले बीकानेर में अवैध वसूली करने का भंडाफोड़ करते हुए आरटीओ के पांच इंस्पेक्टर और तीन दलालों को गिरफ्तार किया है। दलालों से आठ इंस्पेक्टरों के लिए ली गई 75,000 रुपए की राशि भी बरामद की गई है। एसीबी ने बताया कि परिवहन विभाग में भ्रष्टाचार के और भी मामलों का खुलासा हो सकता है।
बीछवाल रोड स्थित एआरसी ट्रांसपोर्ट कंपनी के मालिक मनोहरसिंह ने जयपुर में एसीबी डीजी अजीतसिंह को शिकायत की थी कि वह हर माह करीब 1500 गाड़ियों का पंजाब, श्रीगंगानगर, हनुमानगढ़, फलौदी, जैसलमेर क्षेत्रों में परिवहन करता है।
आरटीओ ऑफिस के आठ इंस्पेक्टर वाहनों का चालान नहीं करने और किसी भी तरह से परेशान नहीं करने के बदले में करीब सात लाख रु. प्रतिमाह बंदी लेते हैं। इस शिकायत पर डीजी ने बीकानेर चौकी के पुलिसकर्मियों को अलग रखते हुए दूसरे जिलों की नौ टीमों का गठन किया। सोमवार को परिवादी ने तिलक नगर निवासी दलाल दीवानसिंह को पुलिस मोटर ड्राइविंग स्कूल के पास अपने घर बुलाया।
वहां दलाल ने इंस्पेक्टर टीपी सिंह के लिए 13,000 और दिनेश बोरा के लिए 12,000 रुपए की राशि ली। ब्यूरो की टीम ने दलाल को दबोच लिया। बाद में दो अन्य दलाल सूरतगढ़ निवासी राकेश व्यास और कुचीलपुरा निवासी अनिल व्यास को आंबेडकर सर्किल पर पांच अन्य इंस्पेक्टरों के लिए 53,000 रु. की राशि दी गई। ब्यूरो की टीम ने इन दोनों दलालों को भी पकड़ लिया।
दलालों के गिरफ्त में आने के बाद नामजद इंस्पेक्टरों पवनपुरी में नागणोचीजी मंदिर के पास रहने वाले निशांत गुप्ता, करणी नगर निवासी अशोक शर्मा, जयपुर रोड पर विजयविहार कॉलोनी निवासी सुरेन्द्र बेनीवाल, गांधी कॉलोनी निवासी रणवीरसिंह व समता नगर निवासी टी. पी. सिंह को दबोच लिया, जबकि इंस्पेक्टर अजय पुरोहित, दिनेश बोरा व रणवीरसिंह फरार हो गए। इंस्पेक्टरों के घरों पर तलाशी की कार्रवाई देर रात तक जारी थी।
hin_Deva hin_Deva hin_Deva hin_Deva hin_Deva